জেলার পুজোগুলিকে উৎসাহিত করতে ‘শারদ সম্মান’-এর উদ্যোগ জামালপুর পঞ্চায়েত সমিতির

পূর্ব বর্ধমান: দুর্গাপুজোর (Durga Puja) আনন্দে অন্য মাত্রা যোগ করল জামালপুর পঞ্চায়েত সমিতি। স্থানীয় বিভিন্ন পুজো কমিটির সৃষ্টিশীল উদ্যোগকে স্বীকৃতি জানিয়ে এ বছরও প্রদান করা হল ‘শারদ সম্মান’ (Sharod Samman)। মণ্ডপসজ্জা, আলোকসজ্জা ও পরিবেশ ভাবনা, এই তিন বিভাগে প্রথম, দ্বিতীয় ও তৃতীয় স্থানাধিকারীদের হাতে পুরস্কার ও শংসাপত্র তুলে দেন সমিতির পূর্ত কর্মাধ্যক্ষ মেহেমুদ খান এবং সভাপতি ভূতনাথ মালিক।

প্রতি বছর স্থানীয় ক্লাবগুলির নিষ্ঠা ও পরিশ্রমকে সম্মান জানাতেই এই উদ্যোগ। এ বছরও তীব্র প্রতিযোগিতার মধ্যে সেরা হয়ে ওঠেন নির্বাচিত পুজো কমিটিগুলি। মেহেমুদ খান বলেন, “পুজো শুধু উৎসব নয়, এটি আমাদের সংস্কৃতি ও সৃজনশীলতার প্রতিফলন। ক্লাবগুলির কঠোর পরিশ্রম ও পরিবেশ ভাবনার মতো গুরুত্বপূর্ণ বিষয়ে সচেতনতা আগামী প্রজন্মের জন্য দৃষ্টান্ত।”

আরও পড়ুন: দশমীতে প্রকাশ পেল মুখ্যমন্ত্রীর নতুন গান

ভূতনাথ মালিকের কথায়, “উৎসবের দিনগুলিতে ক্লাবগুলির দায়িত্ব কেবল আনন্দ দেওয়া নয়, সমাজের নানা ক্ষেত্রেও তারা গুরুত্বপূর্ণ ভূমিকা নেয়। আমাদের এই সম্মান তাদের সেই কাজের প্রতি কুর্ণিশ।”

পুরস্কার ঘোষণার পর বিজয়ী ক্লাবগুলির মধ্যে উচ্ছ্বাস ছিল চোখে পড়ার মতো। তাঁদের বক্তব্য, এই সম্মান ভবিষ্যতে আরও ভালো ভাবনা ও সৃষ্টিশীল প্রয়াসে উৎসাহ জোগাবে।

স্থানীয় সচেতন মহলের মতে, এই উদ্যোগ আগামী বছরগুলিতে আরও বেশি সংখ্যক ক্লাবকে নতুন চিন্তা নিয়ে সামনে আসতে অনুপ্রাণিত করবে।